Predkladacia správa




Ministerstvo zdravotníctva Slovenskej republiky predkladá návrh zákona o nových psychoaktívnych látkach a o zmene a doplnení niektorých zákonov (ďalej len „návrh zákona“) podľa Plánu legislatívnych úloh vlády Slovenskej republiky.

Dôvodom vypracovania návrhu zákona je potreba reagovať na dynamický vývoj drogovej scény, najmä na rastúci počet nových psychoaktívnych látok na území Slovenskej republiky a v členských štátoch Európskej únie. Platný taxatívny systém zaraďovania nových psychoaktívnych látok medzi zakázané látky sa v praxi ukazuje ako neefektívny, keďže ich zaradenia je časovo a procedurálne náročné a nedokáže pružne reagovať na vznik a šírenie nových látok.

Návrh zákona sleduje zavedenie generického modelu zaraďovania nových psychoaktívnych látok medzi zakázané látky, čím sa vytvoria podmienky na rýchlejšiu                          a účinnejšiu reguláciu ich výroby, distribúcie a nezákonnej manipulácie. Navrhovaná právna úprava vychádza z analýz Prezídia Policajného zboru a zo skúseností členských štátov Európskej únie, ako aj zo záverov odborných rokovaní v rámci platformy V4.

Cieľom návrhu zákona je zvýšiť ochranu verejného zdravia, bezpečnosti obyvateľstva a životného prostredia, ako aj obmedziť činnosť nezákonných laboratórií na výrobu nových psychoaktívnych látok.

Návrh zákona je v súlade s Európskou chartou miestnej samosprávy. 	

Návrh zákona sa predkladá na rokovanie Legislatívnej rady vlády Slovenskej republiky bez rozporov.

